**Balatonföldvári Közös Önkormányzati Hivatal**

**8623 Balatonföldvár, Petőfi S. u. 1. Tel: 84/540-330, fax: 84/540-332**

**e-mail: pgmh@balatonfoldvar.hu**

**ELŐTERJESZTÉS**

**Balatonföldvár Város Önkormányzata Képviselő-testületének**

**2018. május 31-i ülésére**

Előterjesztést készítette: Dr. Nagy Ildikó hatósági osztályvezető

Előterjesztés tárgya: Az államháztartáson kívüli források átvételéről és átadásáról szóló  
 rendelet megalkotása

Döntéshozatal: Minősített többséggel

Tárgyalás: Nyilvános ülésen

Mellékletek: rendelettervezet

***Tisztelt Képviselő-testület!***

**I.**

**ÁLTALÁNOS INDOKOLÁS**

Magyarország helyi önkormányzatairól szóló 2011. évi CLXXXIX. törvény 41.§ (9) bekezdése kifejezett rendeletalkotási felhatalmazást ad a Képviselő-testület számára, hogy az államháztartáson kívüli források átadására, átvételére vonatkozó rendelkezéseket rendeletében szabályozza.

Ennek keretében rendelkezni kell az államháztartáson kívüli forrás átvételére és átadására vonatkozó eljárásrendről *(pl. civil szervezetek önkormányzat általi támogatása esetén a pályázat eljárás menetéről, a pályázat tartalmi elemeinek meghatározásáról, a döntéshozó megnevezéséről, a támogatási szerződés megkötéséről, annak tartalmi elemeiről, a támogatás felhasználásáról való beszámolási kötelezettség előírásáról, határidejéről, a jogszabálysértő vagy nem rendeltetésszerű felhasználás jogkövetkezményeiről)*.

Balatonföldvár Város Önkormányzatának költségvetési rendelete tartalmazza az önkormányzati támogatásokra vonatkozó szabályokat, viszont az államháztartáson kívüli források átvételével kapcsolatban rendelkezéseket nem tartalmaz.

Államháztartáson kívüli forrás átvétele több jogcímen is lehetséges. Pl.: közérdekű felajánlás, ajándék, öröklés útján célhoz kötötten vagy felhasználási, hasznosítási cél megjelölése nélkül.

A törvényi rendelkezés értelmében **önkormányzati rendeletben** szükséges szabályozni az államháztartáson kívüli forrás átadás és átvétel szabályait, melynek keretében – az alapítványi pénzeszköz átadás és átvétel kivételével – a hatáskör a képviselő-testület hatásköréből átruházható.

A Kormányhivatal álláspontja szerint ez a kérdés önálló rendeleti szabályozást igényel, nem tartják célszerűnek, hogy a költségvetési rendelet tartalmaz erre vonatkozóan előírásokat.

Az ismertetettek miatt szükséges az államháztartáson kívüli források átadására, átvételére vonatkozó szabályok önálló rendeletben történő szabályozása.

Kérem a Tisztelt Képviselő-testületet, hogy az előterjesztést tárgyalja meg, a rendelettervezetet fogadja el és alkossa meg a rendeletet.

**II.**

**RÉSZLETES INDOKOLÁS**

A rendelettervezet 1-2.§-a a rendelet célját, hatályát és az államháztartáson kívüli forrás átadásának általános szabályait határozza meg.

A rendelettervezet 3.§-a a pénzügyi támogatás nyilvánosságának biztosításáról rendelkezik.

A tervezet 4-6.§-ai a támogatás nyújtásának feltételeit, valamint a pályázati felhívás tartalmát, a pályázat benyújtásának szabályait határozza meg,

A tervezet 7.§-a rendelkezik az egyedi kérelmekre vonatkozó szabályokról.

A tervezet 8-10.§-ai a pályázat elbírálására, a támogatás felhasználására és a támogatással történő elszámolással kapcsolatos rendelkezéseket tartalmazza.

A rendelettervezet 11. §-a az államháztartáson kívüli forrás átvételének szabályiról rendelkezik.

A tervezet 12.§-a a záró rendelkezéseket tartalmazza. Hatályba léptető és hatályon kívül helyező rendelkezést tartalmaz.

**ELŐZETES HATÁSVIZSGÁLATI LAP**

**(a jogalkotásról szóló 2010. évi CXXX. törvény 17. §-a alapján)**

A rendelet-tervezetet tárgyaló Képviselő-testületi ülés időpontja: 2018. május 31.

|  |  |
| --- | --- |
| Rendelet-tervezet megnevezése | ***Az államháztartáson kívüli forrás átvételére és átadására vonatkozó szabályokról*** |
| Társadalmi, gazdasági és  költségvetési hatás | A rendelet szabályozza az államháztartáson kívüli források átadását és átvételét, amely által nyomon követhető a közpénzek célnak megfelelő felhasználása, elszámolása.  Az államháztartáson kívüli forrás fedezetét, az átvett forrást a mindenkori költségvetési rendelet tartalmazza. |
| Környezeti következmények | A rendeletnek nincsenek környezeti következményei |
| Egészségi következmények | A rendeletnek nincsenek egészségi következményei |
| Adminisztrációs terhek | Az önkormányzat által nyújtott támogatásokról nyilvántartást kell vezetni. |
| A rendelet megalkotásának szükségessége | A Képviselő-testületnek rendeletalkotási kötelezettsége áll fenn a Magyarország helyi önkormányzatairól szóló 2011. évi CLXXXIX. törvény 41.§ (9) bekezdése alapján. Az önkormányzat korábban a költségvetési rendeletében, szűk körűen szabályozta ezt a kérdést, illetőleg ezen források átvételére vonatkozóan szabályozást eddig egyetlen rendelet sem tartalmazott. |
| A jogalkotás elmaradásának várható következményei | A felügyeleti szerv törvényességi észrevétellel élhet a rendeleti szabályozás hiánya miatt. |
| A rendelet alkalmazásához szükséges | |
| Személyi feltételek | Rendelkezésre állnak |
| Szervezeti feltételek | Rendelkezésre állnak |
| Tárgyi feltételek | Rendelkezésre állnak |
| Pénzügyi feltelek | Rendelkezésre állnak |

Balatonföldvár, 2018. május 24.

Dr. Nagy Ildikó

hatósági osztályvezető

Törvényességi ellenőrzésre bemutatva:

Ellenjegyezte: ………………………………………….

Köselingné dr. Kovács Zita

jegyző